b'\n_START_ARTICLE_\nTango\n_START_PARAGRAPH_\nTango er en dans og en musikkform som oppsto p\xc3\xa5 slutten av 1800-tallet i Buenos Aires i Argentina og Montevideo i Uruguay. De to nasjonene har lenge stridt om hvor tangoens vugge stod, men bila striden i 2008 og s\xc3\xb8kte \xc3\xa5ret etter i fellesskap UNESCO om at dansen skulle defineres som del av Verdensarven gjennom oppf\xc3\xb8ring p\xc3\xa5 listen over Mesterverker i muntlig og immateriell kulturarv._NEWLINE_Valsen, som er en av tangoens r\xc3\xb8tter, hadde lenge v\xc3\xa6rt den mest popul\xc3\xa6re europeiske dansen i Latin-Amerika, men var forbeholdt de bemidlede samfunnslag. Tangoen hadde imidlertid en lyssky begynnelse, og ble i utgangspunktet danset i bordeller, lugubre kneiper med jordgulv, og p\xc3\xa5 gatehj\xc3\xb8rner. Danser som europeernes polka og masurka; cubanernes habanera; de argentinske gauchoenes milonga, og afrikanske slavers candombes, ble blandet gjennom dansegulvets virvler, til tango: En ny pardans skapt av bakgateduellens voldsestetikk, livsbejaende afrikanske rytmer og valsens eleganse. Den argentinske tangoen har tre underkategorier, nemlig musikk, sangtekster og dans.\n_START_SECTION_\nTangotekster\n_START_PARAGRAPH_\nSjangermessig kan tangotekstene minne om blues. Tekstene handler ofte om smerten eller selvmedlidenheten til en mann som har blitt forlatt av en dame. Det vanligste ordet i tangotekster er corazon, hjerte._NEWLINE_Den  tangopoeten som har h\xc3\xb8stet h\xc3\xb8yest anerkjennelse i litter\xc3\xa6re kretser, er argentineren Enrique Santos Disc\xc3\xa9polo (1901\xe2\x80\x931951). Han skrev bl. a. tekst til ber\xc3\xb8mte tangoer som Cambalache og El Choclo, og samarbeidet med sangere som  Carlos Gardel. Disc\xc3\xa9polo skrev drama f\xc3\xb8r han ga seg i kast med tango._NEWLINE_En bronsebyste av tangopoeten Homero Manzi (1907\xe2\x80\x931951), kan i dag beundres p\xc3\xa5 hj\xc3\xb8rnet av Avenida Centenera og Tabar\xc3\xa9, i Buenos Aires. Journalisten Julio Nudler mener at Sur, med tekst av Manzi og musikk av Troilo, er den beste tangoen fra 1940-tallet: \xc2\xabI motsetning til de andre store tangopoetene skriver ikke Manzi sosialrealistiske kr\xc3\xb8niker eller feller moralske dommer. Versene hans er fulle av nostalgi, akkurat som tangoen.\xc2\xbb\n_START_SECTION_\nTangodans\n_START_PARAGRAPH_\nV\xc3\xa5ren 1913 slo den argentinske tangoen som dans for alvor igjennom i parisiske salonger og dansehaller. I tillegg var dansen n\xc3\xa5 blitt et massivt popul\xc3\xa6rkulturelt fenomen, en industri som skulle prege alt fra moter og postkort til livsstil og kj\xc3\xb8nnsroller. Tangoen bidro trolig til \xc3\xa5 forskyve grensene for normer om dyd og s\xc3\xb8mmelighet, ettersom kvinner plutselig kunne tillate seg \xc3\xa5 danse i mer utfordrende kl\xc3\xa6r. Den argentinske tangoen hadde dessuten et mye tydeligere erotisk symbolspr\xc3\xa5k enn de \xc3\xb8vrige pardanser._NEWLINE_Argentinsk tango er etterhvert blitt den mest popul\xc3\xa6re sosiale pardansen i Norge, og undervises i de fleste st\xc3\xb8rre byer. Ukentlig danses det argentinsk tango p\xc3\xa5 organisert basis i 14 norske byer. I Oslo er det et eller annet tangoarrangement hver dag. Den mest utbredte tangosjangeren p\xc3\xa5 verdensbasis er argentinsk tango. Ballroom-tango er f\xc3\xb8rst og fremst en konkurransedans, og danses ikke i sosiale sammenhenger. _NEWLINE_I visse distrikter av Finland er finsk tango popul\xc3\xa6r, men danses ikke i Helsingfors. Finsk tango er en upretensi\xc3\xb8s, folkelig blanding av ballroom-tango og argentinsk tango. I Finland har man uttrykket, \xc2\xabatt trampa tango.\xc2\xbb  Hollywood-tango er en karikert variant av ballroom-tango, og danses bare p\xc3\xa5 film. Et par typiske elementer i hollywood-tango er at danserne har en rose i munnen, og den ene armen strukket ut i full lengde, jf. Arnold Schwarzenegger og Tia Leoni i filmen True Lies._NEWLINE_Karakteristisk for den argentinske tangoen er at dansen gir mange muligheter til eksperimentering med steg og figurer, men hele tiden utfra grunnprinsipper som uanstrengt eleganse, jevn flyt og reversert symmetri, i tillegg til at den ene f\xc3\xb8rer og den andre f\xc3\xb8lger. _NEWLINE_Den argentinske tangoen er i st\xc3\xb8rre grad en \xc2\xabf\xc3\xb8rt dans\xc2\xbb enn sportsdanser som ballroomtango og foxtrot. Det inneb\xc3\xa6rer at grunnfigurene, og variasjonene over grunnfigurene, ikke er avtalt, men blir f\xc3\xb8rt. I prinsippet kan hvilket som helst steg komme n\xc3\xa5r om helst, gitt at balansen er synkronisert mellom de to danserne. Evnen til \xc3\xa5 f\xc3\xb8re og bli f\xc3\xb8rt p\xc3\xa5 dansegulvet er derfor obligatorisk for \xc3\xa5 beherske tango. Innenfor Queer tango-bevegelsen utfordres forestillingen om at det er menn som f\xc3\xb8rer og kvinner som f\xc3\xb8lger i tango, og det \xc3\xa5pnes for rollebytte i l\xc3\xb8pet av dansen._NEWLINE_Dansegulvet er organisert ved at man danser mot klokken, fortrinnsvis i periferien av dansegulvet. Vanligvis fylles midten av dansegulvet av nybegynnere med begrensede navigasjonsferdigheter, eller folk som vil gj\xc3\xb8re plasskrevende eller avanserte figurer.\n_START_SECTION_\nTangoens historie i Norge\n_START_PARAGRAPH_\nDen norske maleren Per Krohg bodde i Paris da tangoen erobret Europa. Han l\xc3\xa6rte seg tangoen p\xc3\xa5 den harde m\xc3\xa5ten, ved \xc3\xa5 danse p\xc3\xa5 Bal Bullier. Der var dansen bokstavelig talt blodig alvor. Hvis man danset d\xc3\xa5rlig i n\xc3\xa6rheten av de beste danserne kunne man if\xc3\xb8lge Krohgs selvbiografi risikere \xc3\xa5 bli banket opp. Krohg tok ogs\xc3\xa5 dansetimer hos en amerikansk billedhugger._NEWLINE_I desember 1913 hadde Per Krohg og hans franske femme fatale, Lucy Vidil, en legendarisk tango-oppvisning p\xc3\xa5 Chat Noir i Kristiania. Det ble en sensasjon, og b\xc3\xa5de presse og publikum var henrykt. Per og Lucy hadde en rekke forestillinger p\xc3\xa5 Chat Noir i 1914, og gjorde Skandinaviaturn\xc3\xa9 i 1915. I K\xc3\xb8benhavn opptr\xc3\xa5dte de en kveld for 1500 mennesker p\xc3\xa5 Paladshotellet. Etterhvert flyttet de tilbake til Paris, men der var alle dansestedene stengt p\xc3\xa5 grunn av krigen. Etter den f\xc3\xb8rste verdenskrig \xc3\xb8nsket Per Krohg \xc3\xa5 fremst\xc3\xa5 som seri\xc3\xb8s kunster, og sluttet \xc3\xa5 danse. Han ble skilt fra Lucy, som levde bohemlivet p\xc3\xa5 felgen. Fra 1930-tallet og til sin d\xc3\xb8d i 1965, bodde Per Krohg prim\xc3\xa6rt i Norge. _NEWLINE_Tango ble danset mange steder i Norge i mellomkrigstiden. Ballroom-tangoen ble kodifisert i England p\xc3\xa5 1920-tallet: Reglene innebar blant annet rigide standardfigurer, omfavnelse med ryggsvai og stakkato hodebevegelser. Alt dette er helt fremmed i argentinsk tango. Konsekvensen i Norge var at tangoen delte seg i 1) ballroom-tango, 2) flat-tango (som vi kjenner fra det pr\xc3\xb8ysenske univers), og 3), en argentinsk tango som ble mer og mer en perifer subkultur. Under den annen verdenskrig hadde nesten all danseaktivitet harde k\xc3\xa5r i Norge. I 1942 erkl\xc3\xa6rte nazistene danseforbud, som en kollektiv straff mot Noregs Ungdomslag og andre lite samarbeidsvillige organisasjoner._NEWLINE_Mye tyder p\xc3\xa5 at tangoen var popul\xc3\xa6r p\xc3\xa5 Svalbard p\xc3\xa5 1950-tallet. I Svalbardposten nr. 18, 1959, stilles f\xc3\xb8lgende sp\xc3\xb8rsm\xc3\xa5l: \xc2\xabEr rocken p\xc3\xa5 retur? Det ser faktisk slik ut! De unge m\xc3\xa5 visst ha rast fra seg for en tid. I Statene hevdes det at vals og tango igjen er kommet p\xc3\xa5 moten.\xc2\xbb _NEWLINE_Tango for to, den enorme slageren til Alf Pr\xc3\xb8ysen og Bjarne Amdahl, ble innspilt i 1957, og var i nesten 30 \xc3\xa5r Norges bestselgende plate. Den s\xc3\xa5kalte flat-tango har en liten, men viktig rolle i Pr\xc3\xb8ysens eneste roman, Trost i taklampa. I filmatiseringen av denne romanen, kan man se at flat-tangoen er en jevn og uanstrengt dans, som er n\xc3\xa6rere beslektet argentinsk tango enn ballroom tango. _NEWLINE_I romanen Oppfordring til dans (1957), av Nils Johan Rud, er pardans fremdeles noe alle oppeg\xc3\xa5ende folk behersker. Men p\xc3\xa5 1960- og 1970-tallet dominerte andre danser.'